**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

**/: Dr. Károlyi Ákos :/**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2015. augusztus 31-i rendkívüli ülésére**

**Javaslat Szombathely Megyei Jogú Város Integrált Területi Programjával kapcsolatos döntések meghozatalára**

Szombathely Megyei Jogú Város Közgyűlése a 208/2015. (V.11.) Kgy. sz. határozatában döntött Szombathely Megyei Jogú Város 2014-2020 időszakra szóló Integrált Területi Programjának 2.0 változatáról (ITP), egyúttal felhatalmazást adott a dokumentum Kormány részére történő benyújtására. Az ITP adja meg a Terület- és Településfejlesztési Operatív Program (TOP) keretében tervezett, a Kormány 1702/2014. (XII.3.) Korm. határozatában Szombathely számára allokált 14,53 milliárd forint felhasználásának városi irányait. Az ITP a Nemzetgazdasági Minisztérium iránymutatásai szerint 2015. május 11. napján benyújtásra került.

A Kormány 2015. augusztus 12-én az 1562/2015. (VIII. 12.) Korm. határozatában az ITP tárgyában döntést hozott, amelynek következtében **a közgyűlés által korábban elfogadott ITP-t az alábbi szempontok mentén módosítani szükséges**:

- az ITP intézkedések közti forrásfelosztás,

- az ITP-ben tett indikátorvállalások,

- az ITP megvalósításának ütemezése.

Az ITP módosításának határideje a hivatkozott kormányhatározat értelmében 2015. augusztus 31. napja.

Ezzel párhuzamosan szükséges az ITP megvalósítás megkezdésének előfeltételét jelentő, az **NGM és a város között kötendő megállapodásról való döntés** meghozatala. Az NGM tájékoztatása alapján a megállapodás elengedhetetlenül szükséges ahhoz, hogy a TOP pályázati felhívásai megjelenjenek, ezáltal megindulhasson a városi ITP megvalósítása.

1. **AZ INTEGRÁLT TERÜLETI PROGRAM MÓDOSÍTÁSA**

**Az ITP intézkedései közti forrásfelosztás**

Az ITP belső szerkezete a TOP struktúráját - azaz egyes intézkedéseit – kell, hogy kövesse, amelyek mindegyikére meghatározásra került a 7 év során felhasználásra tervezett teljes forrás. A város teljes TOP keretösszegéből az egyes intézkedésekre tervezett összegeket a Kormány határozata módosította, egyes esetekben növelte, míg más esetekben csökkentette. Mindez maga után vonja az egyes intézkedések keretében tervezett fejlesztési elképzelések összegének módosítását is. A minisztériumi iránymutatás alapján kötelező továbbá intézkedésenként legalább 6% mértékű tartalék elkülönítése, amelynek felhasználása 2018. évet követően kezdődhet meg. Az ITP 2.0 és az ahhoz képest bekövetkező, a Kormány határozatának megfelelő módosított ITP összegszerű változásait az előterjesztés 1. számú melléklete tételesen tartalmazza.

**Az ITP ütemezése**

Az intézkedésenkénti forrásfelosztás és az egyes fejlesztési elképzelések összegének módosítása egyúttal szükségessé teszi az ITP összesített ütemezésének aktualizálását is. Az egyes tématerületek fejlesztéseinek ütemezés tekintetében az NGM konkrét iránymutatásokat fogalmazott meg, amelyek átvezetése az ITP-ben megtörtént. Az ütemezés felülvizsgált táblázatát az előterjesztés 2. számú melléklete tartalmazza.

**Indikátorvállalások**

Az ITP 2.0 változatáról való döntés alkalmával is ismertetésre került, hogy a Kormány által elvárt indikátorértékek teljesítése Szombathely Megyei Jogú Város részéről meglehetősen nehezen, rendkívül nagy erőfeszítések árán lehetséges – éppen ebből fakad jelenleg az az ellentmondás, hogy az ITP 2.0 a kockázatokat mérlegelve a központi irányszámokat mérséklő, reális indikátorvállalásokat tartalmazott. A Kormány 1562/2015. (VIII. 12.) határozatában azonban döntött róla, hogy Szombathely köteles teljesíteni a Korm. határozat szintjén meghatározott indikátorértékeket a 14,53 milliárd forint keretösszegű ITP-je megvalósításával. Mindez azt jelenti, hogy a keretösszeg felhasználása kizárólag olyan módon lehetséges, hogy a megvalósuló projektek hozzájáruljanak a Kormány által megfogalmazott, és a várostól ilyen módon elvárt indikátorok teljesítéséhez. Mindez szükségessé teheti az ITP konkrét fejlesztési elképzeléseinek újragondolását és egyes – adott esetben nem tervezett – projektek beemelését a mindeddig prioritást élvező megvalósítandó projektek terhére. Az egyes indikátorelvárásokkal kapcsolatos legfontosabb konkrét problémák az alábbiak:

* Szakértői vélemények szerint különösen aggályos az üvegházhatású gázok becsült éves csökkenése terén elvárt 7777,28 tonna CO2 egyenérték, amely a város által teljesíthető érték (1000 tonna) több mint hétszerese.
* Kiemelten aggályos a foglalkoztatás együttműködést (paktum projektet) érintő indikátorértékek előírása a város számára, tekintettel arra, hogy a város vállalna kötelezettséget a célérték teljesítésére, jóllehet a projekt megvalósítója a Vas Megyei Kormányhivatal Foglalkoztatási Főosztálya. (Az NGM aktuális tájékoztatása alapján a foglalkoztatási együttműködést célzó támogatásokat 100%-ban a kormányhivatalok használhatnák fel, ugyanakkor a koordináció a megyei jogú városok feladata lehet, ezért jelentős saját forrást igényelne az, hogy a város az elvárt paktum koordinációt el tudja látni.)
* Az iparterületek fejlesztésére vonatkozó indikátorok esetében továbbra sincs egyértelmű iránymutatás az NGM-től arra nézve, hogy milyen szintű beavatkozás szükséges egy adott területen ahhoz, hogy a 27 hektár mértékű vállalásba az adott terület beszámítható legyen. Amennyiben az elvárás egy komolyabb fejlesztést (pl.: közművesítést) jelent, úgy az indikátor-előírás csak rendkívül nagy anyagi áldozatok mellett teljesíthető.
* Az óvoda- és bölcsődefejlesztések tekintetében továbbra is fennálló probléma, hogy amennyiben az NGM nem teszi egyértelművé a kapacitásbővítés nélküli fejlesztések támogathatóságát, úgy az e téren elvárt értékek nem teljesíthetőek.

Az ITP korábbi, 2.0 változata során Szombathely által teljesíthetőnek ítélt indikátorértékek, valamint a Kormány határozatával jelenleg kötelezően vállalandó értékek tételes felsorolását az előterjesztés 3. számú melléklete tartalmazza. Az ITP 2.0 indikátorai között még szerepelt, azonban a Korm. határozatban nem rögzített indikátorértékek az ITP átdolgozott változatában már nem szerepelnek, mert a Kormány döntése szerint azokra a jelenlegi szakaszban a városnak nem kötelező vállalást tennie.

A Kormány által 2018-ig teljesítendő indikátorértékektől való elmaradás esetén fennáll továbbá annak kockázata, hogy Szombathely veszít a számára dedikált 14,53 milliárd forint összegű TOP forrásból, és a forrás adott esetben más, az indikátorokat az elvárt mértékben teljesítő települések számára kerülhet átcsoportosításra. Mindezek miatt a továbbiakban is szükségessé fog válni az ITP módosítása annak érdekében, hogy az indikátorok okozta elvárást folyamatosan, az aktuális előrehaladás és teljesítés ismeretében tudja kezelni a város.

A bemutatott szempontok mentén, a 1562/2015. (VIII. 12.) Korm. határozatban rögzítetteknek megfelelően az ITP átdolgozása megtörtént, a módosított ITP jelen előterjesztés 4. számú mellékletét képezi, amely elektronikus formában kerül megküldésre. Elérési útvonala: http://www.szombathely.hu/kozgyules/e-kozgyules/

1. **MEGÁLLAPODÁS A NEMZETGAZDASÁGI MINISZTÉRIUM ÉS SZOMBATHELY MEGYEI JOGÚ VÁROS KÖZÖTT**

A TOP és az ITP megvalósításának megkezdéséhez kapcsolódóan, annak előfeltételeként az NGM Regionális Fejlesztési Programokért Felelős Helyettes Államtitkára 2015. július 6-án kelt levelében felkért az általa elkészített, **Szombathely Megyei Jogú Város és a Nemzetgazdasági Minisztérium között kötendő megállapodás** aláírására. A megállapodás tárgyát a 2014-2020 közötti időszak Terület- és Településfejlesztési Operatív Programja 6. Fenntartható városfejlesztés prioritásának végrehajtási feladatai képezik, a 1301/2013/EU rendelet 7. cikke alapján. A dokumentumban kerül rögzítésre a TOP 6. prioritás konstrukcióinak lebonyolításában a megyei jogú városok és az NGM szervezetén belül működő irányító hatóság közti feladatmegosztás, a megállapodó felek konkrét feladatainak a vonatkozó uniós és hazai jogszabályokban foglaltak szerinti meghatározása, különös tekintettel a műveletek kiválasztására.

Önkormányzatunk számára a megállapodásban rögzítettek szerint alapvetően két típusú feladata jelentkezik a 2014-2020 közti fejlesztési ciklus alatt:

* **Program- és projektmenedzsment** az ITP egésze és az önkormányzat által megvalósítandó projektek tekintetében, amely feladat magában foglalja az ITP tervezését, az egyes projektek előkészítését, benyújtását, projektfejlesztését és megvalósítását, továbbá az ITP egésze és a projektek folyamatos nyomon-követését.
* **Műveletek kiválasztása, értékelési feladatok**, amelyek keretében az ITP részeként benyújtott pályázatokat meghatározott szempontok szerint értékeli és annak alapján döntési javaslatra terjeszti fel a támogató számára.

A megállapodás tervezete rögzíti, hogy a fenti feladatokat funkcionálisan és szervezetileg elkülönítve, vagyis a két feladatkör közti átfedés teljes kizárása mellett szükséges ellátni, amely feltétel megteremtését az SZMSZ-ben, ügyrendben, ellenőrzési nyomvonalakban, továbbá az egyes feladatokat ellátó szervezeti egységek vezető számára biztosított önálló jogkörök bemutatásával kell igazolni az NGM irányába. Az értékelési feladatok ellátása tekintetében elvárás továbbá, hogy az abban részt vevő személy korábbi, elsősorban EBS alapok (Európai Beruházási és Strukturális Alapok – ERFA, ESZA, Kohéziós Alap stb.) felhasználására kiírt kiemelt és pályázatos konstrukciók kapcsán meglévő pályázatértékelési tapasztalattal, továbbá a város vonatkozásában meglévő helyismerettel rendelkezzen.

Az NGM első ízben 2015. július 20-ig kérte az aláírt megállapodás megküldését, amely határidőig megküldésre kerültek a minisztérium számára önkormányzatunk észrevételei, aggályai és módosítási javaslatai a megállapodással kapcsolatosan. Az NGM tájékoztatta önkormányzatunkat arról, hogy a megállapodás módosítására jelen fázisban nincs lehetőség, annak aláírása a hazai intézményrendszer akkreditálásának előfeltétele, és az aláírás meg nem történte minden megyei jogú városban megakadályozza a TOP pályázati felhívások megjelenését. Mindezek miatt az aláírás a TOP megvalósítása szempontjából halaszthatatlan és kiemelt fontossággal bír. A minisztérium a megállapodás aláírásának végső határidejét 2015. augusztus 14. napjára tűzte ki. A megállapodás szövegébe Szombathely Megyei Jogú Város, a Megyei Jogú Városok Szövetsége, valamint más megyei jogú városok aggályainak nyomán a következő záradék került: *„Önkormányzat jelen Megállapodást az aláírását követő első Közgyűlésén megtárgyalja. Jelen Megállapodás annak a Közgyűlés általi jóváhagyásával, a jóváhagyás napján lép hatályba.”*

Tájékoztatom a Tisztelt Közgyűlést, hogy a fenti záradékkal ellátott megállapodást az NGM határozott iránymutatására augusztus 14-én aláírtam, amelyre ezúton kérem a Tisztelt Közgyűlés jóváhagyását. A megállapodás jelen előterjesztés 5. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. augusztus „ ”**

**/: Dr. Puskás Tivadar :/**

HATÁROZATI JAVASLAT

**…../2015. (VIII.31.) Kgy. számú határozat**

Szombathely Megyei Jogú Város Közgyűlése a „Javaslat Szombathely Megyei Jogú Város Integrált Területi Programjával kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés jelen előterjesztés 4. számú melléklete szerinti tartalommal jóváhagyja Szombathely Megyei Jogú Város Integrált Területi Programját, egyúttal felkéri a polgármestert az elfogadott ITP Kormány részére történő benyújtására.
2. A Közgyűlés felkéri a polgármestert, hogy az ITP módosítására irányuló minisztériumi egyeztetéseken kezdeményezze és képviselje Szombathely Megyei Jogú Város érdekeit a megvalósítandó programelemek és elvárt indikátorok tekintetében.
3. A Közgyűlés jelen előterjesztés 5. számú melléklete szerinti tartalommal jóváhagyja a Nemzetgazdasági Minisztérium és Szombathely Megyei Jogú Város Önkormányzata közötti megállapodást.
4. A Közgyűlés felkéri a polgármestert és a jegyzőt, hogy a 3. pont szerinti megállapodásban vállalt kötelezettségek teljesítésére vonatkozó javaslatát dolgozza ki és terjessze a Közgyűlés elé.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Szakály Szabolcs, a Városfejlesztési és Projekt Kabinet vezetője)

**Határidő:** 1. pont: azonnal

2. pont: folyamatos

3. pont: azonnal

4. pont: 2015. november 30.